En politisk debat præget af konflikt frem for resultater. En lavine af samråd, dokumenter og mediehenvendelser, der gør det umuligt at nå i dybden med lovgivningen. Et arbejdspres så tungt, at det vanskeliggør et familieliv.

Sådan er hverdagen på Christiansborg ifølge et bredt udsnit af de folketingsmedlemmer, som har besluttet at stoppe i politik ved næste valg. De beretter nu om et belastet arbejdsklima, som i sidste ende skader demokratiet.

»Gradvist er det blevet tydeligt, at måden, vi arbejder på, er baseret på sensationer og konflikt – mere end resultater og samarbejde. Det er med til at underminere politikeres troværdighed i befolkningen«, siger SF’s Pernille Vigsø Bagge.